ועדת הכלכלה, כנסת 17, פרוטוקול מספר 358, 2007-10-15 12:15

גלעד ארדן: אני מבקש לפתוח את ישיבת ועדת הכלכלה.

גלעד ארדן: על סדר היום הצעת חוק ממשלתית לתיקון פקודת התעבורה (תיקון מס' 76) (תיקון), התשס"ז-2007.

גלעד ארדן: לפרוטוקול אומר שזאת אחת מהצעות החוק הגרועות ביותר שאי-פעם קידמתי, או נאלצתי לקדם בחוסר ברירה.

גלעד ארדן: מדובר בהצעת חוק שכל מהותה לדחות את הכניסה לתוקף של הצעת החוק שלי, שעברה לפני כשנה, שקובעת שמשטרת ישראל תקים מאגר מידע זמין לציבור, שבו כל אזרח יוכל לראות מי האנשים שקיבלו שלילת רישיון מבית-משפט לתקופה של למעלה מ-60 ימים.

גלעד ארדן: צר לי שממשלת ישראל לא חשבה שהנושא הזה מספיק חשוב כדי שתעמוד בלוח הזמנים שהתוותה הכנסת לביצוע החוק.

גלעד ארדן: יכולתי כמובן "לקבור" את הצעת החוק הזאת, אבל אני מעדיף שאכן בשלב מסוים יוקם מאגר מידע כזה ולכן שמתי את הנושא על סדר היום כדי להעביר את בקשת הממשלה, למרות שאני עושה את זה תחת מחאה.

גלעד ארדן: עו"ד הדר, אני מבקש שתציג את הצעת החוק ואת הנימוקים להגשתה.

יואל הדר: הצעת החוק מבקשת לדחות בשנה את יישום החוק כי נדרש לנו זמן נוסף עד שנוכל ליישמו.

יואל הדר: כאשר מחוקקים חוק צריך גם ליישם אותו, זה העיקרון הכללי.

גלעד ארדן: העיקרון הכללי, שכאשר יש חוק צריך ליישם אותו.

גלעד ארדן: לא הממשלה, אלא האזרחים.

יואל הדר: אני מניח שכאשר הכנסת מחוקקת חוק היא בודקת האם ניתן ליישם אותו כי אחרת לא היתה מחוקקת את החוק.

יואל הדר: אני מניח, אבל אולי אני טועה.

גלעד ארדן: ההנחה שלך מוטעית.

גלעד ארדן: כאשר הכנסת מחוקקת חוק היא לא בודקת, ואין לה גם כלים לבדוק.

גלעד ארדן: היא יכולה להיעזר באנשי מקצוע, לשמוע את עמדות נציגי הממשלה, שחזקה עליהם, בגלל התקינות השלטונית, שאומרים כאן דברי אמת ומשיבים תשובות מקצועיות בוועדה.

גלעד ארדן: כך למשל כאשר הכנסת חוקקה את החוק שאתם מבקשים היום לדחות היא שמעה את אנשי המקצוע וחוקקה על-פי ההמלצה שלהם, ואפילו נתנה זמן רב מאשר רצתה לתת מלכתחילה.

גלעד ארדן: כמדומני נתנה 9 חודשים עם אפשרות לדחות את תחילת החוק ב-6 חודשים נוספים, בדיוק כפי שביקש אז היועץ המשפטי של המשרד לביטחון פנים, עו"ד הדר.

גלעד ארדן: לאחר מכן כאשר נתגלעו חילוקי דעות בין משרדי הממשלה, שעל-פי התרשמותי נבעו אך ורק מן ההחלטה מי יושיב את האנשים שיקלידו את המידע, ויכוחים על כוח-אדם, הוויכוחים הללו גברו על הצורך של הממשלה ליישם את החוק במועד שהתוותה הכנסת.

גלעד ארדן: זאת ההתרשמות שלי בסופו של דבר.

יואל הדר: אני מבקש להפריך את התרשמותך.

גלעד ארדן: היית יכול להפריך אותה אילו היית שופט.

גלעד ארדן: אתה יכול לנסות ולהפריך.

יואל הדר: אני בטוח שאצליח כי אדוני מוכן להיות פתוח לשמוע את דעות אנשי הממשלה, בגלל התקינות השלטונית.

גלעד ארדן: רק האוזניים פקוחות.

גלעד ארדן: הנפש והלב לא.

יואל הדר: אני בטוח שהנפש חפצה במקרה הזה כדי שאפשר יהיה לקיים את החוק שאדוני יזם.

יואל הדר: כאשר בדקנו את זה לעומק ונכנסנו עם עבודת מטה, קיימנו הרבה מאוד ישיבות על מנת שנוכל לקדם את יישום החוק.

גלעד ארדן: כולל עם מציע החוק.

יואל הדר: כולל עם מציע החוק, אבל גם בלעדיו, גם בעבודת מטה.

יואל הדר: מכיוון שלא רצינו להפריע את העבודה הרציפה של אדוני קיימנו עבודת מטה על ההיבטים הטכניים.

גלעד ארדן: שמעתם על מקרה שמציע חוק, אחרי שהחוק עבר, יושב בשלוש ישיבות עם גורמי הממשלה לוודא את אופן הביצוע ולקדם את יישום החוק?

גלעד ארדן: זה מין מודל חדש – חבר הכנסת גם שותף ברשות המבצעת מיד אחרי שחוקק את החוק ...

לאה ורון: ניתן רק לשבח אותו על כך.

קריאה: מה עם הפרדת הרשויות?

יואל הדר: מצד שני, יפה שילוב הידיים בין הרשויות כדי שאפשר יהיה לקדם דברים.

גלעד ארדן: כדי שאפשר יהיה לדחות בצוותא את החוק ...

יואל הדר: לאחר שקיימנו הרבה מאוד ישיבות טכניות הגענו למסקנה שנדרש עוד זמן כדי שנוכל לקיים את החוק בצורה טובה.

יואל הדר: הנהלת בתי-המשפט עומדת להכניס תוך שנה מערכת מחשוב חדשה.

גלעד ארדן: כמה פעמים שמעתי את המשפט הזה?

גלעד ארדן: תוך שנה?

גלעד ארדן: ה"שנה" הזאת לא זזה.

יואל הדר: לא סתם ביקשנו שנה, אחרת היינו מבקשים שנתיים.

גלעד ארדן: אני יכול להראות לך את הפרוטוקול מלפני שנה כאשר דנו בהצעת החוק, שגם אז משרד המשפטים אמר שתוך שנה תיכנס מערכת מחשוב חדשה בבתי-המשפט.

יואל הדר: אנחנו מקבלים את הנתונים ממשרד המשפטים.

יואל הדר: חזקה עלינו מה שהם אומרים, שהם עובדים על זה.

יואל הדר: נפגשנו עם הנהלת בתי-המשפט, כבר פעמיים נפגשנו עם מנהל בתי-המשפט עצמו וגם הוא מודע לעניין הזה.

יואל הדר: הוא אמר לנו שתוך שנה מערכת המחשוב שלהם תאפשר להעביר את הנתונים כדי שיוכלו לקיים את החוק.

גלעד ארדן: יש לי שאלה חשובה מאוד.

גלעד ארדן: מערכת המחשוב תאפשר לנו לדעת מעתה ואילך על כל מי שיקבל שלילת רישיון, המידע הזה יוזן מייד און-ליין מהמחשב של הנהלת בתי-המשפט גם לאתר שהמשטרה תקים, בעזרת ה'.

גלעד ארדן: השאלה שלי מה קורה עם כל האנשים שבעבר קיבלו שלילת רישיון מבית-המשפט, לא לחודשיים רחמנה ליצלן, לא לשנתיים, אלא לחמש ועשר שנים, והשלילה שלהם עדיין בתוקף ותהיה בתוקף גם בעוד שנה.

גלעד ארדן: מי אותו נעבעך שיוטל עליו לקחת את שמות כל אותם אנשים ולהקליד ידנית למאגר הזה, לציין שהם נמצאים בשלילת רישיון ומתי היא מסתיימת?

גלעד ארדן: האם אנשי הנהלת בתי-המשפט או המשטרה?

גלעד ארדן: מי יקצה את כוח-האדם?

גלעד ארדן: הרי יש כאן שתי בעיות: אחת מעתה ואילך, לגבי מי שיקבל שלילה, והשנייה לגבי מי שנמצא כבר בשלילה.

יואל הדר: אדוני שאל שאלה טובה.

יואל הדר: זה דורש לא רק הקלדה, אלא יש בעיית נגישות אל תוך התיקים.

יואל הדר: צריך להושיב אנשים ולהתחיל לחפש בתוך התיקים מתי היו אישורי מסירה.

יואל הדר: כדי שיוכלו לקיים את זה בצורה טובה יותר – למרות שאדוני אולי יעקם את פניו ברגע זה – אני סבור שהחוק צריך לחול על הכול מכאן ואילך, ולא להתחיל לנבור בעבר.

יואל הדר: זה יסרבל את המערכת.

יואל הדר: נכון שאולי יהיה מחסור מסוים.

גלעד ארדן: אני לא מאמין למשמע אוזניי.

גלעד ארדן: ייתכן שלא הבנתי אותך נכון.

גלעד ארדן: אתה מציע שהחוק יחול רק על מי שיקבל שלילת רישיון מעתה ואילך?

גלעד ארדן: כלומר כל האנשים שקיבלו רחמנה ליצלן שלילת רישיון ל-5 או 10 שנים, או שלילה לצמיתות, שהרגו אנשים, שמשתוללים, אני לא יודע מה עשו, אתה מציע שלא ייכללו במאגר כדי להקל על היישום ולא להטריח אתכם להקליד את הפרטים שלהם ואת אישורי המסירה, והציבור לא יידע להיזהר מהם?

גלעד ארדן: האם ייתכן שזה מה שהצעת לפני רגע?

יואל הדר: בסך הכול יש עניין של סדרי עדיפויות.

יואל הדר: גם אדוני סבור שצריך להילחם בתאונות הדרכים, אתה יושב-ראש השדולה של המלחמה בתאונות הדרכים.

יואל הדר: האם במקום ששוטרים יעמדו בדרכים, במקום שיעשו דברים אחרים צריך להכניס אותם אל תוך ארכיון בית-המשפט?

יואל הדר: הרי מאין יבוא כוח-האדם?

יואל הדר: מושכים את השמיכה ממקום אחד למקום אחר.

יואל הדר: צריך לחשוב על סדרי עדיפויות.

יואל הדר: אתה אומר: אתם צריכים ליישם.

יואל הדר: נכון.

גלעד ארדן: גברת ראובני, האם משרד התחבורה תומך בהצעת עו"ד הדר, שהחוק המקורי שלי יחול רק על מי שמעתה ואילך יקבל שלילה מעל חודשיים, שרק הוא יופיע במאגר המידע הממשלתי?

חוה ראובני: אני שומעת את הרעיון הזה כאן לראשונה.

חוה ראובני: אין לי עמדת שר ואין לי עמדת ממשלה בעניין הזה.

חוה ראובני: אני יכולה להגיד מה אני חושבת, אבל אני בוודאי לא יכולה לחייב אף אחד.

חוה ראובני: הנושא לא עלה לדיון עד כה.

גלעד ארדן: האם אדוני רוצה שלא נצביע היום ושאחכה עד שתהיה עמדה של הממשלה לגבי הצעתו?

יואל הדר: לא.

יואל הדר: לא העלינו כאן את מה שאדוני העלה.

יואל הדר: ברוב תבונה אדוני הציע את הרעיון כי הוא מבין את המלכוד אליו אנו נכנסים.

יואל הדר: בשלב זה ביקשנו רק לדחות בשנה את תחילת החוק.

גלעד ארדן: מה הצעתי ברוב תבונה?

יואל הדר: לדון בנושא הזה.

יואל הדר: אנחנו לא הצפנו את הבעיה שאדוני מעלה היום.

גלעד ארדן: אני לא מציף שום בעיה.

גלעד ארדן: אני מניח שאם אתם מביאים הצעת חוק שמבקשת לדחות יישום של חוק שאמור היה להיכנס לתוקף, אתם כבר סגורים על כך שבעוד שנה לא תחזרו על הביזיון הזה ולא תבואו פעם נוספת להגיד שצריך לדחות את כניסת החוק לתוקף, כי אמנם מערכת המחשוב החדשה כבר בתוקף אבל לא היה מי שיקליד את הפרטים ואת אישורי המסירה של העבריינים שכבר בשלילה.

גלעד ארדן: לכן שאלתי האם סגרתם ביניכם מי האנשים שיקלידו את הפרטים – עובדי המשרד לביטחון פנים או עובדי הנהלת בתי-המשפט.

יואל הדר: את הפרט הזה לא סגרנו בינינו.

יואל הדר: אמרתי שאדוני הציע ברוב תבונה שאולי נתגבר על המכשול הזה.

גלעד ארדן: שאלתי שאלה טכנית, האם סגרתם ביניכם.

גלעד ארדן: אתה הצעת בתגובה דבר מהותי, שלא יעלה בדעתי, לא להכניס במאגר הזה את האנשים שקיבלו שלילה לתקופה ארוכה עוד לפני כניסת החוק לתוקף.

גלעד ארדן: על דעתי זה אפילו לא עולה, וגם אין כאן הליך שמאפשר לעשות את זה.

יואל הדר: בשלב הזה אין הליך כזה.

יואל הדר: עדיין לא דנו בינינו.

יואל הדר: אנחנו מבקשים לקדם את זה ונצטרך לפתור את הבעיה.

דן שני: אפשר לשפוך קצת אור ולהסביר, כמי שחיים את התיקים האלה בבית-המשפט, את הדברים שאמר עו"ד הדר.

דן שני: נכון שבשלב שהחוק נחקק, לפחות מנקודת ראותי, לא היו ערים לעומק ההשלכות התקציביות הכרוכות בניהול מאגר מידע אמין.

דן שני: בשונה מדברים אחרים, בהם יש רק מספר שצריך להזין במחשב, כדי להזין מאגר אמין ואחראי של אנשים שנמצאים בפסילה צריכים להתקבל מכלול נתונים, ואולי אפילו עורך-דין צריך לקרוא את החומר ולהחליט מתי הפסילה התחילה, אם התחילה, מתי התחיל מירוץ הפסילה ומתי הפסילה מסתיימת.

דן שני: רק כשהבנו עד כמה חסרים נתונים ועד כמה נדרשים משאבים לפענח את זה, ישבנו בצוותא עם הנהלת בתי-המשפט במטרה לקיים כמובן את החוק על הצד הטוב ביותר שאפשר לקיימו.

דן שני: רק אז, ואולי אכן בשלב מאוחר, התברר עד כמה העלויות גבוהות והנתונים חסרים.

דן שני: אנחנו בשלב מתקדם מאוד של יישור קו מול הנהלת בתי-המשפט וידוע לנו אילו דברים חסרים.

דן שני: מכיוון שבהנהלת בתי-המשפט נכנסת מערכת מחשוב חדשה, ואת זה הם יגידו טוב יותר ממני, והמערכת תוטמע רק בשנת 2008, הרי בשנת 2008 נוכל לקבל את כל הנתונים בקלות רבה יותר.

דן שני: אם יכפו עלינו לקבל את הנתונים קודם, בלי מערכת המחשוב, המשמעות היא שאדם יצטרך לעבור על התיקים ולקרוא את כל פסקי-הדין מן העבר, אחד-אחד, להגיע למסקנות משפטיות ולהזין את גזרי-הדין.

דן שני: אפשר לבצע את זה, אך העלות הרבה-הרבה יותר גבוהה.

דן שני: לכן עלתה מצד אחד הבקשה לדחות את תחילת החוק לזמן שמערכת המחשוב תיכנס לפעולה, ומצד שני בדרך אגב עלתה השאלה האם החוק יחול גם על גזרי-הדין של העבר, שלא יהיו חלק ממערכת המחשוב.

גלעד ארדן: תרענן את זכרוננו, מה מספר האנשים שנמצאים בשלילת רישיון של למעלה מ-60 יום בעקבות פסיקת בית-משפט?

דן שני: בערך 25,000 אנשים בשנה, אם אני לא טועה.

גלעד ארדן: יש גם מספר שלא משתנה, של אנשים שקיבלו שלילה למספר שנים.

דן שני: אני מדבר על שנה שוטפת.

גלעד ארדן: חלק מהם נשארים ברשימה גם בשנה הבאה עלינו לטובה.

גלעד ארדן: זה מוצג לדעתי בצורה לא כל-כך נכונה.

גלעד ארדן: אתם לא מתכוונים לכך, אבל מי שמקשיב ולא מכיר את הרקע מוטעה להבין את הדברים אחרת.

גלעד ארדן: החוק שלי, שהיה פשוט מאוד, נדון עוד בכנסת הקודמת ונכנס לתוקף לפני למעלה משנה.

גלעד ארדן: הוא קבע שתוך שנה ו-3 חודשים כל מה שהמדינה הזאת, שמסוגלת לבנות גדרות הפרדה ולצאת למלחמות, נדרשת לעשות זה לקחת שמות של 20 ומשהו אלף איש שקיבלו שלילת רישיון לתקופה של למעלה מ-60 יום, לשים את פרטיהם באתר האינטרנט של המשטרה ולאפשר לציבור שרוצה להיזהר מפניהם לדעת אם הם נוהגים בשלילה.

גלעד ארדן: זה כל החוק.

דן שני: על-פי החוק ברשימה יכללו לא רק אלה שקיבלו שלילת רישיון בשנה האחרונה, אלא מאז קום המדינה.

גלעד ארדן: מי שקיבל שלילת רישיון מאז קום המדינה, שקיבל שלילה ל-60 יום, שעדיין בתוקף, כל "מאות האלפים" האלה גם צריכים להיות במאגר.

אתי בנדלר: הם טוענים שעליהם לקרוא את כל פסקי-הדין מהעבר כדי לראות שמא השלילה של אדם כלשהו עדיין בתוקף.

גלעד ארדן: הסרבול שהם יוצרים מעורר תהייה.

גלעד ארדן: האם משטרת ישראל לא יודעת מי נמצא בשלילת רישיון?

גלעד ארדן: איך היא מאתרת עבריינים שנוהגים בשלילת רישיון אם יש לה בעיה להגיד לנו, לוקח לה שנה ו-3 חודשים להגיד לנו מי נמצא בכלל בשלילת רישיון?

גלעד ארדן: אז איך בדיוק היא אמורה לאכוף את החוק על מי שנוהג בשלילה אם איננה יודעת מי בכלל בשלילה?

גלעד ארדן: אלה בעיות שעלינו עליהן תוך כדי הניסיון ליישם את החוק, ואולי כדאי שהאזרחים לא יידעו שהמשטרה שעוצרת נהג בהרבה מאוד מקרים לא יודעת בכלל האם הוא נוהג בשלילה או לא, אבל לא נפתח את הדיון עד כדי כך.

אתי בנדלר: לכן המשטרה פרסה את הנתון הזה בפני הוועדה, שייתכן שיש אנשים שנוהגים בשלילה והמידע הזה לא מצוי בידיה.

דן שני: ויכול להיות גם ההיפך.

דן שני: לכן לפני שמעמידים אותם לדין בודקים את התיק פיזית.

גלעד ארדן: גילינו דבר מזעזע, שכאשר אדם נשפט שלא בפניו, אדם זומן לבית-המשפט כדין והחליט לא לבוא למשפט תעבורה, וכך קורה בשליש מהמקרים, וקיבל פסילה שלא בפניו, ושלחו לו אישור מסירה הביתה, מכיוון שהשלילה לא בתוקף עד שלא חזר אישור המסירה והוא הפקיד את הרישיון, ומכיוון שאם חזר אישור מסירה כזה עובדי הנהלת בתי-המשפט לא מוכנים להעביר הודעה פוזיטיבית למשטרה, אז המשטרה בכלל לא יודעת אם האדון הזה נוהג בשלילה או לא.

גלעד ארדן: צריך לדעת שזה המצב במדינת ישראל ב-2007.

אתי בנדלר: אני יכולה לומר שזה רק מוכיח את חשיבות החוק שהתקבל ביוזמתך, כי הציף מעל פני השטח את הבעיה החמורה הזאת.

גלעד ארדן: אם את חושבת שזה גרם לשני השרים לשבת מייד ולהקצות לכך כוח-אדם עד שמערכת המחשוב החדשה תיכנס לתוקף ברבות הימים, כדי שהמשטרה תוכל לדעת מייד מי נוהג רחמנה ליצלן בפסילה, את טועה גברתי היועצת המשפטית, זה לא קרה, ועדיין זה מתנהל כמו קודם.

גלעד ארדן: בכל זאת חוק שעות עבודה ומנוחה כנראה חשוב יותר מאשר מי שנוהג בפסילה ...

אביגיל סטיר הררי: אתחיל מעניין פריסת המערכת.

אביגיל סטיר הררי: המערכת נפרסה ב-28 בינואר 2007 וסוף הפריסה אמור להיות ב-2008.

אביגיל סטיר הררי: אלה לוחות הזמנים להכנסת מערכת המחשוב לפעולה.

גלעד ארדן: גברתי יודעת שהממשלה מבקשת ממני לדחות את תחילת החוק בשנה.

גלעד ארדן: כלומר החוק שלי לא ייכנס לתוקף ב-24 באוקטובר כי אז יש אפשרות ל-6 חודשי ארכה נוספים.

אתי בנדלר: אכן כך.

גלעד ארדן: בחוק המקורי נאמר:

גלעד ארדן: בתום 9 חודשים, אלא אם כן השרים מאשרים הארכה של 6 חודשים נוספים.

יואל הדר: עברנו כבר את המועד.

אתי בנדלר: לא, מציעים לתקן רק את סעיף קטן (א).

אתי בנדלר: סעיף קטן (ב) בסעיף 2 של החוק המתקן נשאר על כנו.

אתי בנדלר: דהיינו אם בסעיף קטן (א) במקום "תשעה חודשים מיום פרסומו" יבוא "24 באוקטובר 2008", עדיין יישאר סעיף קטן (ב), על-פיו באישור ועדת הכלכלה ניתן לדחות לתקופה נוספת של עד שישה חודשים.

גלעד ארדן: גברתי מבינה שבאוקטובר 2008 האתר הזה צריך להיות מוכן.

גלעד ארדן: לא תהיה עוד דחייה של 6 חודשים.

אביגיל סטיר הררי: זה ברור לנו.

אביגיל סטיר הררי: הפריסה החלה.

אביגיל סטיר הררי: היו עיכובים, אולם החלו לפרוס את המערכת ב-28 בינואר 2007.

גלעד ארדן: מה תפקידך?

אביגיל סטיר הררי: אני סמנכ"ל מקצועי.

גלעד ארדן: אני מבקש להבהיר למר משה גל, שהמערכת שלכם עומדת לפתור את הבעיה רק לגבי מי שיקבל שלילת רישיון מעתה ואילך.

גלעד ארדן: אני מבקש מכם לקבל הכרעה בזמן הקרוב, מי יזין את כל הנתונים על אנשים שכבר נמצאים בפסילה.

גלעד ארדן: זאת חייבת להיות הזנה ידנית.

אביגיל סטיר הררי: אתה אומר שתחולת החוק על כל הפסולים, ולנו יש תיקים משנת 1958.

אביגיל סטיר הררי: זאת המשמעות.

גלעד ארדן: אני יודע שיש תיקים משנת 1958.

גלעד ארדן: אני מניח שאין מאות אלפים בפסילה שתקפה מ-1958 ועד היום.

גלעד ארדן: לצערי חלק מהם כבר לא בעולם הזה כנראה.

אביגיל סטיר הררי: כאשר רישיונו של אדם נפסל והוא לא הפקיד את רישיון הנהיגה שלו משנת 1958 הרי הוא עדיין בפסילה.

גלעד ארדן: אז הוא לא בפסילה כי הפסילה לא בתוקף.

דן שני: היא בתוקף אפילו אם נגזרה עליו פסילה לחודש בלבד, כי לא התחיל להפקיד את הרישיון, אז עוד לא התחילו לספור לו את החודש הזה.

דן שני: על-פי החוק הוא בפסילה.

חוה ראובני: פקודת התעבורה קובעת שפסילה מתחילה מיום גזר-הדין, אבל התקופה נספרת מיום ההפקדה.

חוה ראובני: כלומר אדם שנגזר עליו חודש פסילה, אבל מתעכב בהפקדה במשך חודשים ושנים, בלי הגבלת זמן, נמצא בפסילה מיום שנודע לו על גזר-הדין ועד שיעבור חודש מיום ההפקדה.

חוה ראובני: תיאורטית זה יכול להיות לנצח.

אביגיל סטיר הררי: הצוות המשותף עבד על הנתונים האלה.

גלעד ארדן: אני מניח שיש עשרות אלפי מקרים כאלה.

דן שני: יש רבים שנמנעו להפקיד את רישיונם.

אתי בנדלר: מתוכם יש בוודאי אנשים שההודעה בכלל לא הגיעה אליהם.

דן שני: בכללם יש אנשים אשמים ולא אשמים.

גלעד ארדן: מה אתם רוצים לעשות?

גלעד ארדן: אם אדם לא הפקיד את רישיונו במשך חמישים שנה, מה נעשה עכשיו?

דן שני: אם אנחנו רוצים מאגר אחראי, עלינו לאתר את כולם.

גלעד ארדן: אותו אדם לא אחראי.

גלעד ארדן: המאגר אחראי.

דן שני: ייתכן שמדובר באדם בפסילה שעדיין לא הפקיד את רישיונו.

גלעד ארדן: זה יכול לקרות גם למישהו שרק עכשיו קיבל פסילה ולא הפקיד את רישיונו.

גלעד ארדן: עדיין חייבים להוסיף את השם שלו למאגר, גם אם הם אשמים שהוא לא הפקיד.

גלעד ארדן: אז לא רלוונטי אם זה היה בעבר או עכשיו.

אביגיל סטיר הררי: אתה מקל עלינו.

אביגיל סטיר הררי: אתה מבקש שבאתר תהיה רשימת כל הנהגים שנפסלו מלהחזיק רישיון.

אתי בנדלר: ושהפסילה שלהם בתוקף.

אביגיל סטיר הררי: הפסילה בתוקף – זה נמדד מיום ההפקדה, ואז נשארים 30% שאנחנו לא יודעים.

דן שני: כאן הקושי.

גלעד ארדן: ב-24 באוקטובר 2008 זה יהיה מוכן?

אביגיל סטיר הררי: עד אז המערכת אמורה להיות בפריסה ארצית.

גלעד ארדן: האם אפשר להוסיף כאן עוד סעיף שמתקן גם את החוק שלי ומבטל את האפשרות להאריך בעוד שישה חודשים?

גלעד ארדן: זאת הכוונה, כפי שהסביר כאן עו"ד הדר.

אתי בנדלר: כן, בוודאי.

אתי בנדלר: אמנם עוד לא קראנו את הצעת החוק, אבל אם אקח ברשותך את תפקידו של עו"ד יואל הדר ואקרא את נוסח הצעת החוק, התיקון המתחייב בנוסח הוא כדלקמן: "בחוק לתיקון פקודת התעבורה (מס' 76), התשס"ו-2006 – (1) בסעיף 2(א), במקום "בתום תשעה חודשים מיום פרסומו" יבוא "ביום כ"ה בתשרי התשס"ט (24 באוקטובר 2008)"; (2) סעיף קטן (ב), בטל.

אתי בנדלר: "

גלעד ארדן: עו"ד הדר, אני מבקש שתקרא את הצעת החוק.

יואל הדר: סעיף 1 – תיקון סעיף 2 לחוק העיקרי "בחוק לתיקון פקודת התעבורה (מס' 76), התשס"ו-2006, בסעיף 2(א), במקום "בתום תשעה חודשים מיום פרסומו" יבוא "ביום כ"ה בתשרי התשס"ט (24 באוקטובר 2008)".

יואל הדר: "

אתי בנדלר: היושב-ראש מציע שההצעה שלכם, החל במילים "בסעיף 2(א)" תהיה פסקה (1), ותתווסף פסקה (2) להצעה, שתקבע: "סעיף קטן (ב), בטל".

גלעד ארדן: דוחים בשנה ללא אפשרות להארכה נוספת.

גלעד ארדן: זה רק כאילו, כי השר יוכל פעם נוספת להגיש הצעה.

אתי בנדלר: אבל אז יידרשו כבר שלוש קריאות, זה כבר שונה.

גלעד ארדן: נצביע על הצעת החוק לתיקון פקודת התעבורה (תיקון מס' 76) (תיקון), התשס"ז-2007.

גלעד ארדן: מי בעד?

גלעד ארדן: מי נגד?

גלעד ארדן: הצבעה בעד הצעת החוק לתיקון פקודת התעבורה (תיקון מס' 76) (תיקון), התשס"ז-2007 – 1 נגד – אין נמנעים – אין הצעת החוק נתקבלה.

גלעד ארדן: הצעת החוק נתקבלה בנוסח המתוקן, כולל ההצעה שלי, שהתקבלה.

גלעד ארדן: תודה.

גלעד ארדן: הישיבה נעולה.